B4-0239 και 0289/99

Ψήφισμα σχετικά με την κατάσταση στη Λευκορωσία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Λευκορωσία,

A. λαμβάνοντας υπόψη ότι οι δημοκρατικοί θεσμοί της Λευκορωσίας, που καθιερώθηκαν το 1994, καταργήθηκαν το 1996 από τον Πρόεδρο Αλεξάντρ Λουκασένκο, μετά από αμφιλεγόμενο δημοψήφισμα το οποίο πολλές δυτικές χώρες καταδίκασαν ως αναξιόπιστο,

Β. λαμβάνοντας υπόψη ότι ο Πρόεδρος Λουκασένκο άλλαξε στη συνέχεια το Σύνταγμα, διέλυσε το νόμιμο κοινοβούλιο και παρέτεινε μέχρι το 2001 την προεδρική του θητεία, η οποία θα έπρεπε, σύμφωνα με το Σύνταγμα του 1994, να λήξει στις 20 Ιουλίου 1999,

Γ. λαμβάνοντας υπόψη ότι το νέο Σύνταγμα δεν έχει αναγνωρισθεί ούτε από τη λευκορωσική αντιπολίτευση, ούτε από τις δυτικές κυβερνήσεις και τους διεθνείς οργανισμούς,

Δ. επισημαίνοντας ότι οι αρχηγοί της αντιπολίτευσης στη Λευκορωσία έχουν προγραμματίσει προεδρικές εκλογές για τις 16 Μαΐου 1999, μια πρωτοβουλία η οποία οδήγησε τις αρχές στη σύλληψη και δίκη 17 μελών της αντιπολιτευόμενης Κεντρικής Εκλογικής Επιτροπής και στην προειδοποίηση προς τις εφημερίδες της Λευκορωσίας να μη δημοσιεύουν ειδήσεις που αφορούν τις εκλογικές διαδικασίες της αντιπολίτευσης,

Ε. εκφράζοντας τη λύπη του για το γεγονός ότι η γενική κατάσταση των ανθρωπίνων δικαιωμάτων ακολουθεί σταθερή πορεία χειροτέρευσης στη Λευκορωσία, υπό την ηγεσία του Προέδρου Λουκασένκο, τοποθετώντας τη χώρα ανάμεσα σε εκείνες όπου παρατηρούνται οι χειρότερες παγκοσμίως παραβιάσεις των ανθρωπίνων δικαιωμάτων,

ΣΤ. επισημαίνοντας τις προσπάθειες του ΟΑΣΕ για την επανεγκαθίδρυση δημοκρατικών δομών στη χώρα, καθώς και την πρόσφατη προσφορά του να μεσολαβήσει στην παρούσα διαμάχη μεταξύ του προέδρου και της αντιπολίτευσης,

Ζ. επισημαίνοντας ότι έχει απαγορευθεί στους πολιτικούς της αντιπολίτευσης η πρόσβαση στα έντυπα και ηλεκτρονικά μέσα ενημέρωσης, εμποδίζοντας έτσι τον ανοικτό δημόσιο διάλογο και αποκλείοντας εκ προοιμίου την περίπτωση διεξαγωγής ελεύθερων και δίκαιων εκλογών, καθώς και ότι όλα τα δημοκρατικά κόμματα ζήτησαν, κατά συνέπεια, την αποχή από τις δημοτικές εκλογές τις οποίες οι αρχές έχουν προγραμματίσει για τον Μάϊο του 1999,

Η. λαμβάνοντας υπόψη ότι οι αρχές έχουν επανειλημμένα βιαιοπραγήσει εις βάρος δημοσιογράφων και ότι δεν υπάρχει δημοκρατικός νόμος για τα μέσα ενημέρωσης, ούτε ελευθερία του Τύπου,

Θ. υπενθυμίζοντας τις συνεχείς συλλήψεις, κρατήσεις και επιβολές προστίμων στους οργανωτές και τους συμμετέχοντες σε ειρηνικές δημόσιες διαδηλώσεις,

1. καλεί τον Πρόεδρο Λουκασένκο και την κυβέρνηση της Λευκορωσίας να αποκαταστήσουν τη δημοκρατία και να διασφαλίσουν το σεβασμό των ανθρωπίνων δικαιωμάτων στη Λευκορωσία και ιδιαίτερα την ελευθερία των μέσων ενημέρωσης[semigr ]

2. ζητεί, συνεπώς, τη διεξαγωγή ελεύθερων και δίκαιων προεδρικών εκλογών πριν από τη λήξη της θητείας του Προέδρου Λουκασένκο[semigr ] ζητεί επίσης οι εκλογές αυτές να διεξαχθούν σύμφωνα με τις προδιαγραφές του ΟΑΣΕ και υπό την επίβλεψη της ΕΕ και του ΟΑΣΕ[semigr ]

3. καλεί τον Πρόεδρο Λουκασένκο να σταματήσει την ποινικοποίηση και τις βιαιοπραγίες εις βάρος των δυνάμεων της αντιπολίτευσης οι οποίες προετοιμάζουν την εκστρατεία των νομίμως προβλεπομένων προεδρικών εκλογών[semigr ]

4. καλεί τον Πρόεδρο Λουκασένκο και την κυβέρνηση της Λευκορωσίας να εξασφαλίσουν σε όλα τα στελέχη της αντιπολίτευσης άμεση και ανεμπόδιστη πρόσβαση στα κρατικά έντυπα και ηλεκτρονικά μέσα ενημέρωσης[semigr ]

5. επισημαίνει ότι η δημοκρατική αντιπολίτευση έχει κηρύξει αποχή από τις δημοτικές εκλογές, γεγονός που θα τις καθιστούσε άκυρες[semigr ]

6. προσφέρει την πλήρη υποστήριξή του στις προσπάθειες του ΟΑΣΕ για την προώθηση του διαλόγου μεταξύ του προέδρου και της αντιπολίτευσης, ώστε να αποφευχθεί η περαιτέρω χειροτέρευση της διαμάχης[semigr ]

7. καλεί τον Πρόεδρο Λουκασένκο και την κυβέρνηση της Λευκορωσίας να εγγυηθούν στους λευκορώσους πολίτες το δικαίωμα στην ειρηνική δημόσια διαμαρτυρία και να αποφύγουν περαιτέρω αυθαίρετες συλλήψεις οργανωτών και συμμετεχόντων σε διαδηλώσεις[semigr ]

8. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, τον ΟΑΣΕ και τον πρόεδρο, την κυβέρνηση και το κοινοβούλιο της Λευκορωσίας.